Pakkefirmaet GLS er blevet udsat for et hacker-angreb.

Det oplyser GLS' direktør, Karsten Klitmøller, til BT.

Angrebet var et såkaldt DDoS-angreb, som er betegnelsen for et angreb, der bevidst overbelaster en internetserver i en sådan grad at reelle forespørgsler til serveren ikke kan besvares i tide.

DDoS-angrebet gjorde, at flere erhvervskunder ikke kunne printe labels til nye pakkeforsendelser ud, og dermed ikke kunne sende pakker ud til danskere.

De mange erhvervskunder er både blevet ramt mandag og tirsdag, men kun periodisk.

Ukendt hacker

GLS oplyser, at de ikke ved, hvem der står bag, men at de arbejder på højtryk.

'Det er vanskeligt at sikre sig imod denne slags angreb, men vi arbejder på højtryk sammen med vores net-udbyder på at afværge disse angreb,' skriver Karsten Klitmøller.

GLS ved ikke, om angrebene vil fortsætte, så kan derfor ikke love, at erhvervskunderne ikke bliver ved med at blive ramt.

Dårligt tidspunkt

Hacker-angrebet kommer på et dårligt tidspunkt for GLS. Lige nu oplever de en helt enorm travlhed op til jul, da danskerne i langt højere grad benytter sig af internethandel.

GLS har derfor været nødt til at sende nogle af deres pakke-modtagere på en omvej, fordi de pakkeshops var fulde, og nogle af GLS’ kunder må vente længere tid på deres pakker.

»Vi har oplevet en voldsom stigning i volumen i år. Næsten dobbelt så mange pakker som samme tid sidste år. De mængder, vi oplever, er langt større, end hvad vi kunne forudsige. Nu er vi godt i gang med anden sidste uge inden jul og er godt med, men vi har meget at se til og dermed forsinkelser i vores standard dag-til-dag service,« skriver Marianne Møller Jensen Manager Customer Service fra GLS.